KLASA: P-548/23

URBROJ: 711-02-01/05-2024-06

Zagreb, 18. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Ivice Vidovića, OIB: …………….., direktora trgovačkog društva Zrakoplovno-tehnički centar d.d. za održavanje, obnovu i popravak zrakoplova,** na 62. sjednici održanoj 18. listopada 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Ivica Vidović, direktor trgovačkog društva Zrakoplovno-tehnički centar d.d. za održavanje, obnovu i popravak zrakoplova, počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Ivici Vidoviću izriče se novčana sankcija iz članka 48. stavka 1. točke 2. ZSSI-a u iznosu od 530,00 eura.**
3. **Nalaže se obvezniku Ivici Vidoviću da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-54823.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je utvrdilo da obveznik Ivica Vidović, direktor trgovačkog društva Zrakoplovno-tehnički centar d.d. za održavanje, obnovu i popravak zrakoplova, nije do 31. siječnja 2023. podnio imovinsku karticu za 2022. godinu, slijedom čega je protiv navedenog obveznika otvoren predmet broj P-548/23 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 8. prosinca 2023., Registar obveznika, Registar imovinskih kartica te očitovanje obveznika od 3. lipnja 2024.

Povjerenstvo je odlukom od 24. travnja 2024. u odnosu na obveznika Ivicu Vidovića, direktora trgovačkog društva Zrakoplovno-tehnički centar d.d. za održavanje, obnovu i popravak zrakoplova, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 24. travnja 2024. KLASA: Pp-548/23, URBROJ: 711-02-01/05-2024-03, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 17. svibnja 2024. te se na utvrđenja iste očitovao dopisom koji je u Povjerenstvu zaprimljen 3. lipnja 2024. U svom očitovanju obveznik je naveo da je odmah po stupanju na dužnost direktora trgovačkog društva Zrakoplovno-tehnički centar d.d. za održavanje, obnovu i popravak zrakoplova podnio 22. prosinca 2022. imovinsku karticu za 2022. godinu te kako nije bilo promjena u siječnju 2023. godine nije ponovno podnio imovinsku karticu. Obveznik je također naveo da nije postojala namjera nepodnošenja imovinske kartice već da se radilo o omašci u shvaćanju odredbi ZSSI-a u prilog čemu dostavlja e-mail komunikaciju od 27. prosinca 2023. Obveznik je naposljetku naveo da je uredno 24. siječnja 2024. podnio imovinsku karticu za 2023. godinu.

Uvidom u Registar obveznika, koji vodi i ustrojava Povjerenstvo, utvrđeno je da Ivica Vidović od 4. studenoga 2022. obnaša dužnost direktora trgovačkog društva Zrakoplovno-tehnički centar d.d. za održavanje, obnovu i popravak zrakoplova, a kojem trgovačkom društvu je Republika Hrvatska jedini osnivač, slijedom čega je isti sukladno članku 3. stavku 1. točki 39. ZSSI-a u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu, a istu nije podnio niti naknadno.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Ivica Vidović, direktor trgovačkog društva Zrakoplovno-tehnički centar d.d. za održavanje, obnovu i popravak zrakoplova, propustio podnijeti imovinsku karticu Povjerenstvu do 31. siječnja 2023. za 2022. godinu, a istu nije podnio niti naknadno, kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da obveznik do dana donošenja ove odluke nije podnio predmetnu imovinsku karticu, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći novčanu sankciju iz članka 48. stavka 1. točke 2. ZSSI-a u iznosu od 530,00 eura.

Naposljetku se ukazuje obvezniku da je i nadalje dužan podnijeti imovinsku karticu za 2022. godinu.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivica Vidović, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana